Skaidrė

Skaidrė̃, arba diapozitỹvas – fotografinis objekto atvaizdas ant skaidraus bespalvio pagrindo (stiklo ar plėvelės) arba virtualus, kompiuteriu sukurtas atvaizdas, rodomas projektoriumi.

Jeigu skaidrė yra nespalvota, tai joje šviesios dalys taip pat yra šviesios, o tamsios – taip pat tamsios. Spalvotųjų skaidrių vaizde spalvos sutampa su tikrosiomis objekto spalvomis. Skaidres galima žiūrėti prieš šviesą arba jose užfiksuotą vaizdą perkelti į ekraną. Nespalvotosios skaidrės sukuriamos iš negatyvų pasitelkiant pozityvines arba nespalvotąsias inversines fotografavimo juostas. Spalvotosios skaidrės gaunamos fotografuojant į spalvotąsias inversines kino ir fotografavimo juostas. Spalvotąsias skaidres taip pat galima išgauti panaudojant spalvotuosius negatyvus ir spalvotąją pozityvinę juostą.

Kompiuterinės skaidrės yra virtualios, nefizinės. Tai yra projektoriumi demonstruojamas pateikties kadras. Kompiuterinės skaidrės yra įprastõs, ant skaidrios plėvelės padarytos skaidrės kompiuterinis atitikmuo. Kompiuterinės skaidrės sukuriamos pateikčių rengykle. Programos dokumentas (pateiktis) sudarytas iš skaidrių rinkinio. Viena žinomesnių kompiuterinių skaidrių rengimo programų – „Microsoft PowerPoint“, taip pat gali būti panaudoti dirbtinio intelekto įrankiai „Gamma“, „Prezent“, „Beautiful“, „Canva“ ir kita.

 Išnašos 

Kategorija:Fotografija